《赠黎莼斋茂才》
清代·承龄

培塿无大木，{氵众}流成回渊。雷雨久郁蒸，乃荐芝房篇。

黎子出播州，此邦信多贤。郑莫辟坛坫，机云竞联翩。

前辈有典型，聚辉腾星躔。蓬生且挺出，矧彼楠与楩。

美珵能自照，祥金方出埏。宫商中琴瑟，将赓清庙弦。

曲儒饰匡济，四野滋戈鋋。以之贡玉堂，可使涉巨川。

当子登楼日，忆我射策年。学宦两无成，蹉跎欲华颠。

为农当力田，凿井当及泉。愿子鉴景光，生才非偶然。

作者简介：清满洲镶黄旗人，裕瑚鲁氏，字子久，一字尊生。道光十六年进士，历官至贵州按察使。工词，诗亦清新雅健。有《大小雅堂集》。